Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 312/11/8803	Košice II, 15.5.2015
EEČ : 2-64-148-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obvinenému XXXXX pre prečin  zanedbania povinnej výživy podľa § 207 ods. 1, ods. 3 písm. b/ Trestného zákona pre skutok, 

ž e
 
-	v Košiciach a inde si neplní vyživovaciu povinnosť k svojej dcére XXXXX., nar. XXXXX, aj keď bol rozsudkom Okresného  súdu  XXXXX  XXXXX  sp.  zn. XXXXX zaviazaný prispievať na jeho výživu sumou 1.000,-Sk (33,-€) mesačne a následne  bol k tejto povinnosti zaviazaný rozsudkom Okresného  súdu  XXXXX  XXXXX  sp.  zn. XXXXX prispievať  sumou vo výške 100,-€ mesačne, túto si však úmyselne neplní, a tak dlhuje za obdobie od 03.06.2005 doteraz k rukám matky XXXXX sumu vo výške 3.023,59 €

lebo zanikla trestnosť činu

Odôvodnenie:
Uznesením vyšetrovateľky Okresného riaditeľstva PZ XXXXX, odboru kriminálnej polície, sp. zn. XXXXX zo dňa 01.10.2012 bolo podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b/  Trestného zákona pre skutok, ako je uvedený vo výroku tohto uznesenia.

Po ukončení vyšetrovania predložila vyšetrovateľka PZ spis s návrhom na zastavenie trestného stíhania, pretože obvinený dodatočne splnil svoju povinnosť a jeho konanie nemalo trvalo nepriaznivé následky na oprávnené osoby.

Preskúmaním predloženého spisového materiálu som zistila, že zanikla trestnosť činu.

Poškodená XXXXX v zápisniciach o výsluchu poškodenej zo dňa  13.06.2011, 26.10.2012 a 21.08.2013 uviedla, že jej obvinený XXXXX poukázaním jednotlivých platieb  cez XXXXX uhradil dňa 03.10.2011 sumu vo výške 500,-€, 11.10.2011 sumu vo výške 500,-€, dňa 02.05.2012 uhradil sumu vo výške 500,-€ , dňa 03.12.2012 sumu vo výške 500,-€, dňa 13.06.2013 sumu vo výške 1.500,-€ a dňa 30.07.2013 sumu vo výške 500,-e s tým, že obvinený jej na výživnom nedlhuje ani jednu platbu.

Z jej výpovede nevyplývajú také skutočnosti, ktoré by poukazovali, že konaním obvineného boli spôsobené trvalo nepriaznivé následky. 

Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom na vyššie uvedené som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zuzana Pramuková-Kolesárová
prokurátorka